नो पार्किङमा पार्किङ गर्न पाउनुपर्ने माग राख्दै जनप्रतिनिधि नै आन्दोलनमा ! | Ujyaalo Online:: Nepal News, Nepali Samachaar
मकवानपुर – सधैँ बन्द हड्तालको विरोध गर्दै आएका मकवानपुर उद्योग वाणिज्य संघले बिहीबार भने आफै हेटौंडा बजार बन्द गरेको छ ।
हेटौंडाका मुख्य राजमार्गअन्तरगत बजार क्षेत्रमा नो पार्किङ तोकिएको विरोधमा बिहीबार हेटौंडाका पसलहरु बन्द गरिएको हो । हेटौंडाको मेनरोड र राप्तीरोडमा नो पार्किङ गरिएको विरोधमा हेटौंडाका पसलहरु बन्द गरिएको हो ।
हेटौंडा उपमहानगरपालिका, जिल्ला प्रशासन कार्यालय र जिल्ला प्रहरी कार्यालय मकवानपुरले निर्णय गरेर हेटौंडाको मुख्य सडकमा विकल्प दिएर नो पार्किङ तोकेको थियो । त्यसको विरोधमा हिजो दिउँसो र बिहीबार दिनभर व्यवसायीहरुले बजार बन्द गरेका हुन् । मकवानपुर उद्योग वाणिज्य संघको नेतृत्वमा हेटौंडाको मेनरोड र रापतीरोडका पसल बन्द गरिए पनि हेटौंडाको स्कुल रोड र कान्ति लोकपथका व्यापारीहरुले भने बजार बन्द गराउने निणयको विरोध जनाउँदै आफ्ना पसलहरु खोलेका थिए ।
केही व्यापारीहरुले बजार बन्द गराए पनि केहीले भने बजार खोलेर आफ्ना व्यवसाय सञ्चालन गरेका थिए । बिहीबार हेटौंडाको स्कुलरोड, बसपार्क, भित्री सडकहरुलगायतका क्षेत्रका पसलहरु भने खुलेका थिए । मकवानपुर उद्योग वाणिज्य संघका कार्यवाहक अध्यक्ष माधव न्यौपानेले भने नो पार्किङको निर्णय कार्यान्वयन नगर्नका लागि माग गर्दै आएको बताउनुभयो ।
हेटौंडा उपमहानगरपालिकाका मेयर हरिबहादुर महत भने हेटौंडाको सवारी पार्किङ व्यवस्थित नगर्ने कामबाट आफू पछाडि नहट्ने बताउनुभएको छ । हेटौंडा बजारको राजमार्ग क्षेत्रमा लगाइएको नो पार्किङ कुनै पनि हालतमा नहटाइने बताउनुभयो ।
मकवानपुर उद्योग वाणिज्य संघको नेतृत्वमा व्यवसायीसहित ज्ञापनपत्र बुझाउनका लागि पुगेको टोलीलाई मेयर महतले राजमार्गमा पार्किङ गर्नुपर्छ र व्यवसायीले आफ्ना पसल अगाडि सवारीका साधन रोक्न पाउनुपर्छ भन्नु जायज नभएको बताउनुभयो । हेटौंडाको मेनरोड, रापती रोडमा लागू भएको नो पार्किङ बिस्तारै अरु क्षेत्रमा पनि लागू हुने बताउनुभयो । मकवानपुर उद्योग वाणिज्य संघका कार्यवाहक अध्यक्ष माधव न्यौपानेले ज्ञापनपत्र बुझाउँदै नो पार्किङ नहटाइए चरणवद्ध आन्दोलन गरिने घोषणा गर्नुभयो ।
हेटौंडाका जनताले जिताएका दुईजना वडाध्यक्ष नै कानुन विपरीत राजमार्गमा सवारी पार्किङ गर्न पाउनुपर्छ भन्दै आवाज उठाएका छन् । देशका कुनै पनि राजगमार्गमा सवारी पार्किङ गर्न पाउने कानुनी व्यवस्था छैन । तर आफू जनताको जनप्रतिनिधि र स्थानीय सरकारको प्रतिनिधि भन्ने कुरा नै बिर्सिएर बिहीबार हेटौंडाका व्यापारीको पक्षपोषण हुने गरी अभिव्यक्ति दिएका छन् ।
हेटौंडाको राजमार्ग क्षेत्रमा नो पार्किङ गर्ने सबै जिम्मा प्रशासनलाई दिने भनेर हेटौंडा उपमहानगरपालिकाको कार्यपालिका बैठकमा सही गरेका हेटौंडा ५ का वडाअध्यक्ष राजेश बानियाँ र हेटौंडा १४ का वडाअध्यक्ष दिपक खड्काले व्यवसायीको पक्षपोषण हुनेगरी आन्दोलनमा सहभागी भए । दुवै जनाले आफैले सही गरेको ‘निर्णय मान्दैनौँ, राजमार्गमा पार्किङ गर्नै पाउनुपर्छ’ भन्दै हास्यासपद अभिव्यक्ति दिएका थिए ।
मकवानपुरका उज्यालो सहकर्मी हरि हुमागाईं नेपाल पत्रकार महासंघको जिल्ला अध्यक्ष समेत हुनुहुन्छ । उहाँलाई फेसबुकमा भेट्न सकिन्छ ।
काठमाडाैं – नेपाली बजारमा डलरको भाउ अहिलेसम्मकै महँगो भएको छ । शुक्रबार १ डलरको नेपाली बजार भाउ १ सय १३ रुपैयाँ ४९ पैसा पुगेको छ । शुक्रबार अमेरिकी डलरको खरिद दर १ सय १२ रुपैयाँ ८९ पैसा रहेको छ भने विक्रिदर १ सय १३ रुपैयाँ ४९ पैसा पुगेको छ ।
यसअघि बिहीबार १ डलरको नेपाली बजारभाउ १ सय १३ रुपैयाँ २५ पैसा पुगेको थियो । नेपालमा गएको साउन २९ गते डलरको भाउ १ सय १२ रुपैयाँ २९ पैसा पुगेको थियो, त्यसपछि डलर झनै महँगो बनेको हो ।
अन्तर्राष्ट्रिय बजारमा डलरको माग बढेको र डलरको तुलनामा भारतीय मुद्रा निकै कमजोर भएकाले नेपाली बजारमा पनि डलरको भाउ बढेको हो ।
डलरको भाउ बढ्दा नेपाललाई रेमिट्यान्स, पर्यटन र वस्तु निकासी लगायतका केही क्षेत्रमा फाइदा भए पनि घाटा धेरै हुने अर्थविद्हरुको भनाई छ । डलर महँगो हुँदा नेपालले विकास निर्माणका लागि ल्याउने विदेशी सामग्रीको भाउ बढ्न सक्ने डर छ । त्यस्तै भारतीय मुद्रा बाहेक अन्य मुद्रा किनिने सामग्रीको भाउ पनि बढ्न सक्छ ।
नेपाल राष्ट्र बैंकका कार्यकारी निर्देशन नरबहादुर थापाका अनुसार डलरको भाउ बढ्दा सबैभन्दा ठूलो असर पेट्रोलियम पदार्थमा पर्ने गरेको छ । ‘भारतसँग पेट्रोलियम पदार्थको ठूलो खानी छैन्, उसले पनि डलरमा किनेर नेपाललाई डलरमा नै बेच्ने हो, त्यसैले अब नेपाल आयल निगमलाई हुने घाटा बढ्दै जाने देखिएको छ’ थापाले उज्यालो अनलाइनसँग भन्नुभयो ।